Fredag kveld i forrige uke ble politiet varslet om to ungdommer som hengte seg på en bybanevogn i nærheten av Skjold.

Politiet sendte en bil til stedet, og klokken 2121 hadde de klart å stanse de to unge.

De to barna er under 15 år, og bosatt i sentrum.

– De ble kjørt hjem, der politiet hadde en bekymringssamtale med foreldrene, skriver Morten Ørn, leder for Bergen sør politistasjon i en SMS til BA.

Ungdomsseksjonen ved Bergen sentrum politistasjon er varlslet.

FANGET PÅ VIDEO

Ungdommenes livsfarlige lek ble også fanget på overvåkningskameraene til Bybanen. Dette ble oversendt politiet.

Verken politiet eller Bybanen vil utlevere overvåkningsbildene.

– Denne saken ønsker ikke politiet å bidra til å skape mer oppmerksomhet om. Vi er redd for at dette kan skape en spredningseffekt, opplyser Ørn.

– FARLIG

Han forklarer videre:

– Dette er et fenomen som er farlig. Vi ønsker absolutt ikke å gi dette økt status og prestisje i ungdomsmiljøet.

Det er nemlig ikke første gang noen har gjort dette. For vel et år siden måtte politiet rykke ut da en mann klamret seg til vognen i området ved Nygård.

– Dette er noe vi absolutt ikke anbefaler å gjøre, sa beredskapsvakt Trond Magne Målsnes i Fjord1 Partner.

Selskapet har ansvar for driften av Bybanen, og har nå skiftet navn til Keolis.

– KAN GÅ GALT

– Dette er livsfarlig lek, faller de av kan det gå riktig galt. Dette er noe vi tar på største alvor, sier beredskapsvakt Kjetil Larsen, i Keolis.

Han vil på det sterkeste fraråde den type oppførsel.

– Det er en grunn til at det ikke er tillatt å gå i sporene. Å falle av i 50 kilometer i timen kan være fatalt nok i seg selv, om det ikke i tillegg kommer en Bybane imot i motsatt retning, sier Larsen.